Predkladacia  správa

Predkladaný návrh novely zákona, ktorým sa mení a dopĺňa zákon Národnej rady Slovenskej republiky č. 202/1995 Z. z. Devízový zákon a zákon, ktorým sa mení a dopĺňa zákon Slovenskej  národnej rady č. 372/1990 Zb. o priestupkoch v znení neskorších predpisoch, v znení neskorších predpisov a o zmene a doplnení niektorých zákonov (ďalej len „návrh novely Devízového zákona“) bol vypracovaný a na rokovanie vlády Slovenskej republiky a jej legislatívnej rady sa predkladá na základe plánu legislatívnych úloh vlády Slovenskej republiky na rok 2003.
Cieľom návrhu novely Devízového zákona je predovšetkým úprava pravidiel vykonávania a sprostredkúvania zostávajúcich devízovo regulovaných podnikateľských činností, úprava postavenia podnikateľských subjektov, ktoré pôsobia na finančnom trhu a zároveň na devízovom trhu, ako aj spresnenie a doplnenie takých ustanovení Devízového zákona, ktoré nemajú charakter obmedzenia pohybu kapitálu. V tejto súvislosti sa navrhuje nová definícia obchodov s devízovými hodnotami a nová definícia devízových peňažných služieb, ako aj úprava podmienok a predpokladov pre udeľovanie devízových licencií na vykonávanie obchodov s cudzou menou a na poskytovanie devízových peňažných služieb. Zároveň sa spresňuje okruh povinných subjektov a predmet ohlasovania v rámci  plnenia devízovej ohlasovacej povinnosti na účely zostavenia platobnej bilancie. Pritom sa vypúšťa (ruší) devízová ohlasovacia povinnosť pri dovoze a vývoze peňažných prostriedkov vzhľadom na začlenenie vecne rovnakej colnej ohlasovacej povinnosti do Colného zákona.
Zároveň je cieľom návrhu novely Devízového zákona aj zabezpečenie splnenia záväzku Slovenskej republiky voči Európskej únii, ktorý vyplýva z negociačného procesu za kapitolu 4 – Slobodný pohyb kapitálu. Úpravou §19a odseku2 písmenaa) bodu2 Devízového zákona sa cudzozemcom - fyzickým osobám umožňuje nadobúdať poľnohospodársku pôdu do vlastníctva ihneď po vzniku (nie až po troch rokoch od vzniku) členstva Slovenskej republiky v Európskej únii v prípadoch, ak sú zároveň splnené tri zákonom požadované predpoklady, a to: cudzozemec je štátnym príslušníkom členského štátu Európskej únie, má na Slovensku zaregistrovaný prechodný pobyt a hospodári na nadobúdanej pôde aspoň tri roky.
Súčasťou návrhu novely Devízového zákona sú aj niektoré úpravy zákona o Národnej banky Slovenska a zákona o živnostenskom podnikaní (živnostenského zákona), ktorých kľúčové časti sú potrebné na zabezpečenie výkonu pôsobnosti Národnej banky Slovenska aj v devízovej oblasti a na realizáciu predloženého návrhu novely Devízového zákona.
Predložený návrh zákona nebude mať žiadny dopad na štátny rozpočet ani na ostatné rozpočty tvoriace súčasť verejného rozpočtu, žiadny finančný, ekonomický a environmentálny vplyv ani žiadny vplyv na zamestnanosť a na tvorbu pracovných miest a rovnako nepredpokladá žiadny negatívne dopady na boj proti kriminalite a terorizmu. Tento návrh zákona vzhľadom na predmet jeho úpravy netreba prerokovať v Rade hospodárskej a sociálnej dohody Slovenskej republiky. Návrh novely Devízového zákona bola prerokovaný Legislatívnou radou vlády Slovenskej republiky dňa 19.8.2003 a jej pripomienky sú v predloženom návrhu zapracované. 
Predložený návrh zákona je v súlade s Ústavou Slovenskej republiky a zákonmi Slovenskej republiky, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná. Pritom je predložený návrh zákona tiež v súlade s článkami69 a70 Európskej dohody o pridružení Slovenskej republiky k Európskym spoločenstvám (oznámenie č.158/1997Z.z.).